รัฐบาลทำงานเชิงรุกในทุกพื้นที่ควบคุมโควิด-19 ให้อยู่ภายใต้การควบคุมโดยเร็ว
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการตรวจเชิงรุกควบคุมการแพร่ระบาดของโรคโควิด-19 ว่า หลักการทำงานของรัฐบาลเน้นการทำงานเชิงรุกในทุกพื้นที่ การ์ดไม่ตกและเลือกการแก้ไขปัญหาที่ยั่งยืน อย่างเช่น กรณีวัคซีนจะต้องไม่เป็นผู้ซื้อตลอดไป แสวงหาโอกาส ช่องทางการเป็นผู้ผลิตหรือผู้สร้างนวัตกรรมด้วยตนเอง สำหรับการแก้ปัญหาโควิด-19 ของ ศบค. คือการตรวจเชิงรุกควบคู่กับการจัดตั้งโรงพยาบาลสนาม สำหรับการตรวจเชิงรุก บางคนบอกว่าไปตีรังแตนหรือไม่ จนทำให้มีผู้ติดเชื้อสูง แม้อาจจะสร้างความตระหนก แต่เป็นการดับไฟที่ต้นตอ ช่วงแรกของการระบาดรอบใหม่ ตั้งแต่วันที่ 15 ธันวาคม 2563 – 15 มกราคม 2564 รัฐบาลมุ่งเน้นการทำงานเชิงรุกด้วยการไล่ติดตามสอบสวนโรคผู้ที่มีความเสี่ยงนับหมื่นคน ปิดโอกาศซูเปอร์สเปรดเดอร์ให้อยู่ภายใต้การควบคุมโดยเร็ว ซึ่งใช้บุคลากรและทรัพยากรเป็นจำนวนมาก ช่วยปลายเดือนมกราคม 2564 จึงจำเป็นต้องเพิ่มมาตรการตรวจเชิงรุกมากยิ่งขึ้น ทำให้พบผู้ป่วยจำนวนมากขึ้น แต่ก็ใช้การกักกันโรคให้อยู่ในพื้นที่ปิดการแพร่ระบาดในโรงงาน นำผู้ป่วยเข้ารักษาตัวในโรงพยาบาลสนาม โดยไม่ไปปะปนกับผู่ป่วยทั่วไป อย่างเช่น กรณีระบาดหนักในพื้นที่จังหวัดสมุทรสาคร เจ้าหน้าที่ในจังหวัดทำงานหนักแต่ยังไม่เพียงพอกับจำนวนผู้ป่วย แต่ได้รับกำลังเสริมมาจากทั่วประเทศ มีชุดสอบสวนโรคเกือบ 800 คนจาก 41 จังหวัด มีทีมเฝ้าระวังค้นหาเชิงรุกอีก 250 คนจาก 25 จังหวัด มีเครื่องมือที่ได้รับพระราชทานและในส่วนของรัฐบาลีรวมถึงกระทรวงสาธารณสุขที่มีเพียงพอ